
К А З У С

   Д.М. , М.М. и М.М. са оспорили пред съда Заповед от 02.03.2012 г. на ИД на АГКК, издадена на основание чл.49, ал.1 ЗКИР, с която са одобрени КККР на землището на с.Панчарево, р-н „Панчарево”, СО, в частта относно определените граници и площ на ПИ с идентификатор 55419.6702.81, както и отразената в КР собственост върху него.
    По делото е приета като доказателство административната преписка по издаване на заповедта, съдържаща и графични материали, както и заключение на СТЕ.

    От фактическа страна е установено, че оспорващите са наследници на Т.М., б.ж. на гр.С., който по силата на спогодба по гр.д.№7189/1985 г. на СРС е получил владението и собствеността върху 500 кв.м. неурегулирано празно място в землището на с.Панчарево, представляващо имот пл.№79а от кад.лист 777 по плана на гр.София /Дял ІІ/. От нот.акт №161/1964 г. е видно, че наследодателят Т.М. е придобил по замяна правото на собственост върху 1/5 ид.ч. от нива, в същото землище, м.”Лозето”, цялата от 2.5 дка. В КР като собственик на имот 6702.81, целия с площ от 500 кв.м., е записан „ Т.М. наследници”.
    От заключението на СТЕ, неоспорено от страните, е установено, че за територията в която се намира имота по спогодбата няма влязъл в сила кадастрален и регулационен план.Налице е само неодобрен кад.план от 1986 г.,по който имота е нанесен с площ 500 кв.м. При откриване на процедурата по одобряване на  обжалваните КККР, оспорващите не са означили съгласно чл.38, ал.1, т.2 ЗКИР границите на имота, в съответствие с документа си за собственост. На място е означена с материализирана ограда само източната граница на имота, която е съобразена от органа при изработване на КККР.Останалите три граници органът е определил в съответствие с неодобрения КП от 1986 г., който е единствен графичен материал.
     От комбинираната скица към СТЕ е видно, че части от имота попадат в ПИ 6702.379, собственост на Ц.Ч. и в ПИ 6702.771, собственост на н-ци на Н.К. по одобрената КККР. Последните не са били конституирани като заинтересовани лица пред съда, въпреки че са били посочени от органа в представения Списък.
      При тези данни от фактическа страна, съдът е приел жалбата за процесуално допустима, а по същество е извел правни изводи за частична основателност, като е отхвърлил жалбата в частта, относно оспорените граници и площ на ПИ 6702.81 и я е уважил,  в частта, с която в КР не са вписани имената на оспорващите, като наследници на Т.М., а е вписан само „Т.М. наследници”.
      Срещу  решението са постъпили касационни жалби от тримата оспорващи и от ИД на АГКК, в съответните части, с които не са съгласни.

ВЪПРОСИ:

   1.Допустима ли е подадената жалба срещу Заповедта по чл.49, ал.1 ЗКИР, в частта, която се оспорва от наследниците на вписания собственик Т.М.?

  2. Правилно ли са конституирани заинтересованите страни? 
  3. Законосъобразно ли в КР е отразен собственика на процесния поземлен имот, въпреки, че е починал и следвало ли е, както е приел съда органа да впише като такива неговите наследници, със съответните им ид.части, на основание наследствено правоприемство? Правилно ли в тази част преписката е върната на органа за ново произнасяне?
  4. Правилно ли е решението на съда, в частта, с която е отхвърлена жалбата на тримата наследници на Т.М., по отношение на границите и площа на имот 6702.81 нанесени в КК? Кои са източниците на данни при определяне границите и площа на поземлените имоти-предмет на кадастъра?

   5. Какво следва да бъде решението на касационния съд по подадените 2 бр. касационни жалби от двете страни – от оспорващите в частта, с която е отхвърлена жалбата им и от ИД на АГКК в частта, с която е отменена заповедта?

Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

